Зэуэ сабий 18 ягъэлъапIэ
КъБР-м и Парламентым ЩIалэгъуалэ IуэхухэмкIэ, жылагъуэ зэгухьэныгъэхэмрэ хъыбарегъащIэ IэнатIэхэмкIэ и комитетымрэ «Урысей зэкъуэт» фракцэмрэ хэтхэу Хьэщхъуэжь Татьянэ, Хъущт Аслъэнбэч, Беслъэней Аслъэн сымэ ЩIалэгъуалэ палатэм хэтхэм я гъусэу иджыблагъэ щыIащ Нартан къуажэ дэт школ-интернат №5-м.
Закон зэхэлъхьэным елэжьхэр сабий IуэхущIапIэм еблэгъащ щIышылэ мазэм къыщалъхуа махуэр зыгъэлъэпIахэм ехъуэхъуну. Апхуэдэу яIэ сабий 18-м хуаша саугъэтхэм нэмыщI, адрей цIыкIухэм папщIи тыгъэхэр яIыгът хьэщIэхэм.
«Сабийр къыщалъхуа махуэр махуэшхуэщ, абы хьэщIэ къримыхьэлIэмэ, саугъэт къыпхуамыхьмэ, гъэщIэгъуэн?! Зы мазэм къриубыдэу къалъхуахэм я махуэр щагъэлъапIэ интернатым. Абы хьэщIэ ирихьэлIэмэ, цIыкIухэм хуабжьу я гуапэ мэхъу. Дэ тлъэгъуащ а ныбжьыщIэхэм я нэгум кърих гуапагъэр икIи сыхуейт псапэ зыщIэну дэтхэнэ зыми сабий зеиншэхэр ягъэгуфIэну», — жиIащ Хьэщхъуэжь Татьянэ.
Интернатым щапI сабийхэм я хьэщIэхэм папщIэ ягъэхьэзырат «Морозко» таурыхъым къытращIыкIа спектакль цIыкIу. ХьэщIэхэм гъэщIэгъэун ящыхъуащ сабийхэм я джэгукIэр. IуэхущIапIэм и унафэщI Алишанов АлисулътIан депутатхэм фIыщIэ яхуищIащ икIи хьэщIэхэр сыт щыгъуи зэрагуапэр жиIащ.
Урысмамбэт Беллэ.
